Йоханес Бехер
Общият ни път с теб

Превод от немски: Венцеслав Константинов, —

chitanka.info

Обичам те, че зорко в мене бдиш,

Обичам те, че тайно ме градиш.

Обичам те, че мразиш слабостта

И всичко излиняло в любовта.

Обичам те, че искаш ти от мен

Без страх да крача, с поглед извисен.

Обичам те, че само ти успя

В сърцето ми да разгориш борба.

Да те обичам трябва. Ти в нощта

Живот ми вдъхна с любеща уста.

Да те обичам трябва. С твоя смях

Просветнах сам и своя лик огрях.

Да те обичам трябва като зрак,

Обичам те, мой блян и таен знак.

Обичам те, мой кестен в паметта,

Бял облак, литнал в синя висота.

Ти бе в полето малкият поток,

Ти беше моят небосвод дълбок.

Да те обичам трябва. Всичко в мен

Е твое — аз от теб съм озарен.

Каквото бях, каквото даде плод —

То с мен ще те обича цял живот.

1919

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.